Megosztás

Szopkó Tibor, a Velünk a Város önkormányzati képviselője az alábbi hozzászólásban fejezte ki aggodalmait a Miskolci Egyetemmel kapcsolatban Miskolc múlt heti közgyűlésén.

“Az utóbbi időszakban több informális megkeresést kaptam, miszerint a Miskolci Egyetemet a budapesti Corvinus Egyetem tavalyi átalakításához hasonlóan egy vagyonkezelő alapítvány fenntartásába adnák.

Ebben az esetben a jelenleg állami ösztöndíjjal támogatott képzési helyek megszűnnének, helyükön bizonytalan finanszírozási konstrukcióban indítanának képzéseket. A Corvinus példájából kiindulva, a lehetséges alapítványi ösztöndíjas helyek is sokkal szigorúbban, kisebb számban kerülnének meghirdetésre. Egyetemi karok és szakok létezése kerülne veszélybe. Oktatók, kutatók és alkalmazottak elvesztenék közalkalmazotti státuszukat.



Az Egyetem magánfenntartásba kerülése beláthatatlan következményekkel járna, nem csak Miskolcra, de az egész megyére. A tudás, egy végzettség vagy szakma megszerzése a legfontosabb pillér a társadalmi felemelkedés útján, és Borsodban, Magyarország egyik legszegényebb részén sokaknak az egyetlen lehetséges út egy jobb élet felé.

Ezzel a lépéssel ezt az utat zárják le a jövő generációi előtt. Sokan kénytelenek lennének a legközelebbi lehetőségként is az egri vagy nyíregyházi felsőoktatást választani, esetleg az ország még távolabbi pontjait. Ezután pedig jóval kisebb az esélye, hogy visszatérjenek Miskolcra, vagy megyénkbe.

Arra kértem a Fidesz és KDNP frakcióvezetőit, hogy igyekezzenek utánajárni a kormányzatban ezen információknak. Ha pedig szükséges, közösen védjük meg a Miskolci Egyetemet, mert ez a jövőnk záloga!”

Mint ismert, Szopkó Tibor a Momentum tagjaként vett részt az önkormányzati választásokon és ugyan mindössze egy szavazattal, de megverte a Fidesz-KDNP korábbi alpolgármesterét, Kiss Jánost.

Megosztás